TSE วางเป้ารายได้ปี 61 โตเกิน 1 พันลบ. หลังจ่อ COD โรงไฟฟ้าเพิ่มเป็น 129.9 MW
TSE วางเป้ารายได้ปี 61 โตเกิน 1 พันลบ. หลังจ่อ COD โรงไฟฟ้าเพิ่มเป็น 129.9 MW พร้อมเตรียมย้ายเข้าซื้อขายในตลาด SET ช่วง Q2/61 เปิดทางนักลงทุนสถาบันเข้าลงทุนเพิ่มเติม
21 มี.ค. 2561

นางแคทลีน มาลีนนท์ ประธานกรรมการ และประธานเจ้าหน้าที่บริหาร บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE เปิดเผยว่า ในปี 61 บริษัทตั้งเป้าหมายมีรายได้ไม่ต่ำกว่า 1,000 ล้านบาท จากระดับ 855.27 ล้านบาทในปี 60 หลังเตรียมจ่ายไฟฟ้าเข้าระบบ (COD) ทั้งหมด 23.45 เมกะวัตต์
โดยแบ่งเป็นโครงการบางสวรรค์ กำลังการผลิต 4.6 เมกะวัตต์ ซึ่งจะ COD ในช่วงไตรมาส 1/61, โครงการออสการ์ 1 กำลังการผลิต 8.8 เมกะวัตต์, โครงการออสการ์ 2 กำลังการผลิต 8.8 เมกะวัตต์ และโครงการ JYOSO ในประเทศญี่ปุ่น กำลังการผลิต 1.25 เมกะวัตต์ โดยทั้ง 3 โครงการจะ COD ช่วงไตรมาส 2/61 ส่งผลให้บริษัทมีโครงการที่ COD แล้วรวม 129.9 เมกะวัตต์ จากปีก่อนที่ 106.5 เมกะวัตต์
นอกจากนี้ บริษัทอยู่ระหว่าเจรจาเข้าซื้อ และร่วมลงทุน (M&amp;A) ในโครงการโซล่าร์ฟาร์ม และโครงการชีวมวล ในประเทศไทยและประเทศญี่ปุ่น 3-4 โครงการ ซึ่งเป็นโครงการที่ก่อสร้างแล้วเสร็จและ COD แล้ว รวมถึงโครงการที่อยู่ระหว่างก่อสร้าง กำลังการผลิตรวม 300 เมกะวัตต์ โดยคาดว่าจะเริ่มเห็นความชัดเจนตั้งแต่ช่วงไตรมาส 2/61 เป็นต้นไป
ทั้งนี้ บริษัทคาดว่าอัตรากำไรสุทธิจะกลับมาสู่ระดับที่ไม่ต่ำกว่า 50% จากปีก่อนที่ 48.61% เนื่องจากในปีนี้บริษัทไม่มีค่าใช้จ่ายพิเศษจากการออกหุ้นกู้เหมือนในปีก่อน ประกอบกับบริษัทจะรับรู้รายได้จากโรงไฟฟ้าที่ COD เพิ่มในปีนี้ด้วย
“บริษัทเตรียมย้ายเข้าไปซื้อขายในตลาดหลักทรัพย์แห่งประเทศไทย (SET) ในช่วงไตรมาส 2/61 เพื่อที่จะให้ได้รับความสนใจมากขึ้น และจะช่วยให้ปริมาณการซื้อขายต่อวันเพิ่มสูงขึ้นด้วย รวมไปถึงหากย้ายเข้าอยู่ใน SET แล้วจะช่วยเปิดทางให้นักลงทุนสถาบันให้เข้ามาลงทุนได้เพิ่มเติมด้วย” นางแคทลีน กล่าว